Likumprojekts

**Grozījumi Civilprocesa likumā**

Izdarīt [Civilprocesa likumā](http://www.likumi.lv/doc.php?id=68295) (Latvijas Republikas Saeimas un Ministru Kabineta Ziņotājs, 1998, 23.nr.; 2001, 15.nr.; 2002, 24.nr.; 2003, 15.nr.; 2004, 6., 10., 14., 20.nr.; 2005, 7., 14.nr.; 2006, 1., 13., 20., 24.nr.; 2007, 3., 24.nr.; 2008, 13.nr.; 2009, 2., 6., 14.nr.; Latvijas Vēstnesis, 2009, 205.nr.; 2010, 166., 183., 206.nr.; 2011, 16., 95., 132., 148.nr.; 2012, 50., 100., 190., 197.nr.; 2013, 87., 112., 188.nr.; 2014, 2., 41., 63., 108., 194., 228.nr.; 2015, 42., 91., 118., 227., 251.nr; 2016, 31., 123.nr.) šādus grozījumus:

1. Izteikt 142. panta piekto daļu šādā redakcijā:

"(5) Apķīlājot maksājumus, kuri atbildētājam pienākas no trešajām personām saskaņā ar līgumu (izņemot naudas līdzekļus kredītiestādēs, vai pie citiem maksājumu pakalpojumu sniedzējiem), tiesu izpildītājs, pamatojoties uz izpildu dokumentu, nosūta šīm personām pieprasījumu paziņot, vai tām ir pienākums maksāt kādas summas atbildētājam, kādā apmērā un termiņā, kā arī paziņo, ka šīs summas tiek apķīlātas prasības summas apmērā, ievērojot šā likuma [1. pielikuma](http://likumi.lv/doc.php?id=50500#piel1) 3. punktā noteikto ierobežojumu attiecībā uz parādnieku, un dod rīkojumu ieskaitīt maksājumus (tajā skaitā pieprasījuma noguldījumus), kuriem iestājies termiņš, tiesu izpildītāja depozītu kontā. Naudas līdzekļus kredītiestādēs vai pie citiem maksājumu pakalpojumu sniedzējiem, tiesu izpildītājs apķīlā šā likuma 599.1 pantā noteiktajā kārtībā. Apķīlātos maksājumus var izmaksāt citām personām tikai atbilstoši tā tiesu izpildītāja aprēķinam, kurš pirmais apķīlājis maksājumus."

2. Papildināt 555. panta septītās daļas 2. punktu pēc vārda "kredītiestādē" ar vārdiem "vai pie citiem maksājumu pakalpojumu sniedzējiem".

3. Papildināt 557. panta 2. punktu pēc vārda "kredītiestādēs" ar vārdiem "vai pie citiem maksājumu pakalpojumu sniedzējiem".

4. Papildināt 572. panta pirmo un otro daļu pēc vārda "kredītiestādēs" ar vārdiem "vai pie citiem maksājumu pakalpojumu sniedzējiem".

5. Izslēgt 599. panta trešo daļu.

6. Papildināt likumu ar 599.1 pantu šādā redakcijā:

"**599.1 pants. Piedziņas** **vēršana uz naudas līdzekļiem kredītiestādēs vai pie citiem maksājumu pakalpojumu sniedzējiem**

(1) Vēršot piedziņu uz parādnieka naudas līdzekļiem kredītiestādē vai pie cita maksājumu pakalpojumu sniedzēja, tiesu izpildītājs sagatavo un nosūta kredītiestādei vai citam maksājumu pakalpojumu sniedzējam rīkojumu par naudas līdzekļu apķīlāšanu rīkojumā norādītajā apmērā. Rīkojumu nosūta kredītiestādei vai maksājumu pakalpojumu sniedzējam, kurā saskaņā ar kontu reģistra ziņām parādniekam ir atvērts konts.

(2) Šā panta pirmajā daļā minētajā rīkojumā par naudas līdzekļu apķīlāšanu summu, kas ir apķīlājama piedzenamās summas un sprieduma izpildes izdevumu dzēšanai, tiesu izpildītājs palielina par summu šā likuma 1. pielikuma 3. punktā noteiktajā apmērā, kas saglabājama attiecībā uz parādnieku – fizisku personu.

(3) Trīs darba dienu laikā pēc rīkojuma saņemšanas kredītiestāde vai cits maksājumu pakalpojumu sniedzējs nosūta Izpildu lietu reģistram, izmantojot Valsts reģionālās attīstības aģentūras pārziņā esošo Valsts informācijas sistēmu savietotāju, paziņojumu par apķīlātās summas apmēru, atsevišķi norādot piedziņai apķīlātās un, ja rīkojumā dots tāds uzdevums – saglabātās summas apmēru.

(4) Līdz turpmākam tiesu izpildītāja rīkojumam ir aizliegts apķīlāto summu izmaksāt citai personai, kā arī parādniekam ar to rīkoties.

(5) Septiņu darba dienu laikā no šā panta pirmajā daļā minētā rīkojuma nosūtīšanas tiesu izpildītājs izvērtē kredītiestādes vai cita maksājumu pakalpojuma sniedzēja sniegtos paziņojumus un nosūta kredītiestādei vai citam maksājumu pakalpojumu sniedzējam kādu no šādiem rīkojumiem:

1) par naudas līdzekļu pārskaitīšanu tiesu izpildītāja depozīta kontā rīkojumā norādītajā apmērā līdz piedzenamās summas un sprieduma izpildes izdevumu dzēšanai un parādniekam saglabājamo naudas līdzekļu, kas apķīlāti saskaņā ar šā panta otro daļu, un nav nepieciešami piedzenamās summas un sprieduma izpildes izdevumu dzēšanai, atbrīvošanu no apķīlājuma;

2) par naudas līdzekļu pārskaitīšanu tiesu izpildītāja depozīta kontā rīkojumā norādītajā apmērā, saglabājot attiecībā uz parādnieku naudas līdzekļus šā likuma 1. pielikuma 3. punktā noteiktajā apmērā, līdz piedzenamās summas un sprieduma izpildes izdevumu dzēšanai, vienlaikus atbrīvojot no apķīlājuma parādniekam saglabājamos naudas līdzekļus, kas apķīlāti saskaņā ar šā panta otro daļu;

3) par rīkojuma precizēšanu vai atcelšanu.

(6) Šā panta piektās daļas 1. un 2. punktā noteikto pienākumu – saglabāt parādniekam – fiziskai personai – naudas līdzekļus Civilprocesa likuma 1. pielikuma 3. punktā noteiktajā apmērā attiecina uz vienu parādnieka kontu. Parādniekam ir tiesības informēt tiesu izpildītāju par kontu, kurā minētie līdzekļi saglabājami.

(7) Šā panta piektās daļas 3. punktā minētais rīkojums par tiesu izpildītāja iepriekš dota rīkojuma precizēšanu Izpildu lietu reģistrā var tikt sagatavots un kredītiestādei vai citam maksājumu pakalpojumu sniedzējam nosūtīts automatizēti, ievērojot izpildu lietā piedzenamās summas un sprieduma izpildes izdevumu dzēšanai nepieciešamo naudas līdzekļu atlikumu.

(8) Gadījumā, ja parādniekam ir tikai viens konts vai tā paša tiesu izpildītāja lietvedībā esošā citā izpildu lietā jau tiek izpildīts rīkojums par naudas līdzekļu apķīlāšanu, tiesu izpildītājs var uzreiz dot kādu no šā panta piektajā daļā minētajiem rīkojumiem.

(9) Sagatavojot šā panta piektajā daļā minētos rīkojumus, kā arī aktualizējot piedzenamās summas vai veicot citas izmaiņas šajos rīkojumos, tiesu izpildītājs gādā, lai depozīta kontā no kredītiestādēm vai citiem maksājumu pakalpojumu sniedzējiem saņemto naudas līdzekļu kopsumma nepārsniegtu parāda summas un sprieduma izpildes izdevumu segšanai nepieciešamo apmēru. Ja saņemtā naudas līdzekļu kopsumma pārsniedz parāda summas un sprieduma izpildes izdevumu segšanai nepieciešamo apmēru, tiesu izpildītājs atmaksā parādniekam naudas līdzekļus pārsniegtās summas apmērā septiņu dienu laikā no dienas, kad tās ieskaitītas tiesu izpildītāja depozīta kontā. Ja objektīvu apstākļu dēļ šo termiņu nav iespējams ievērot, tiesu izpildītājs atmaksā parādniekam naudas līdzekļus pārsniegtās summas apmērā nekavējoties pēc objektīvo apstākļu novēršanas vai izbeigšanās.

(10) Tiesu izpildītājs šajā pantā noteiktos rīkojumus kredītiestādei vai citam maksājumu pakalpojumu sniedzējam nosūta un kredītiestādes vai cita maksājumu pakalpojuma sniedzēja paziņojumus saņem elektroniski Izpildu lietu reģistrā, izmantojot Valsts reģionālās attīstības aģentūras pārziņā esošo Valsts informācijas sistēmu savietotāju.

(11) Saņemot vairākus rīkojumus par parādnieka naudas līdzekļu apķīlāšanu vai šā panta astotajā daļā minētos rīkojumus, kredītiestāde vai cits maksājumu pakalpojumu sniedzējs izpilda tos tādā secībā, kādā tie ievietoti Valsts reģionālās attīstības aģentūras pārziņā esošā Valsts informācijas sistēmu savietotājā."

7. Papildināt pārejas noteikumus ar 117., 118. un 119. punktu šādā redakcijā:

"117. Tiesu izpildītāja rīkojumus par kredītiestādē vai pie cita maksājumu pakalpojumu sniedzēja noguldīto līdzekļu apķīlāšanu un pārskaitīšanu tiesu izpildītāja depozīta kontā, kas kredītiestādei vai citam maksājumu pakalpojumu sniedzējam doti līdz 2017. gada 1. jūlijam, izpilda, piemērojot šā likuma normas, kas bija spēkā līdz 2017. gada 30. jūnijam.

118. No 2019. gada 1. jūlija šā likuma 599.1 pantā noteiktos rīkojumus tiesu izpildītājs dod un kredītiestādes un citi maksājumu pakalpojumu sniedzēji saņem un par to izpildi informē, izmantojot Valsts reģionālās attīstības aģentūras pārziņā esošo Valsts informācijas sistēmu savietotāju.

119. Līdz 2019. gada 30. jūnijam šā likuma 599.1pantā noteikto rīkojumu saņemšanu un izpildi, izmantojot Valsts reģionālās attīstības aģentūras pārziņā esošo Valsts informācijas sistēmu savietotāju, veic kredītiestādes un citi maksājumu pakalpojumu sniedzēji, kas ir informējuši Tiesu administrāciju par elektroniskas datu apmaiņas uzsākšanu. Līdz informēšanai par elektronisku datu apmaiņu, tiesu izpildītāja rīkojumus par kredītiestādē noguldīto līdzekļu apķīlāšanu un pārskaitīšanu tiesu izpildītāja depozīta kontā izpilda, piemērojot šā likuma normas, kas bija spēkā līdz 2017. gada 30. jūnijam."

Likums stājas spēkā 2017. gada 1. jūlijā.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

22.09.2016. 10:09

1095

E.Timpare

67036829, evija.timpare@tm.gov.lv